
Forord

Opprettelsen av FN i 1945 førte ikke til en tryggere verden etter den mest ødeleggende krig noensinne. Etter at Nazi-Tyskland var knust, oppstod det snart en dyp ideologisk, politisk og økonomisk konflikt mellom seierherrene, og som utviklet seg til den kalde krigen.

I Europa stod snart to mektige militærallianser, NATO og Warszawapakten, mot hverandre med et jernteppe mellom seg og dominert henholdsvis av USA og Sovjet. Noen mener at en krig mellom Øst og Vest ble avverget gjennom trusler om å trykke på atomknappen. Men balansen mellom de to motpartene var skjør, og flere ganger stod verden på randen av en utslettende atomkrig.

Samtidig med et atomvåpenkappløp rustet både NATO og Warszawapakten opp sine regulære militære styrker, drevet fram ikke bare av en dyp mistro og frykt mellom de to rivalene, men også av det USAs president Dwight Eisenhower kalte «det militær-industrielle kompleks». Alliansen mellom våpenindustri og det militære – både i Sovjet og USA – var mektig. Men den kalde krigen var ikke frosset fast i et forutsigbart mønster. Politiske forhold endret seg, den teknologiske utviklingen skjøt fart, våpen ble videreutviklet og nye militære trusler oppstod. Dette var realiteter som også Stay Behind (SB) i Norge måtte tilpasse seg. Det sier seg selv at dette ble en utfordring for en avdeling som var bygd opp og ledet av personer med erfaringer hovedsakelig fra motstandskampen under den tyske okkupasjonen av Norge.

I dette bindet rettes blikket i stor grad mot fotfolket i SB. Vi ser nærmere på hvordan SB-agenter ble rekruttert og trent samt hvilke forhold som kunne true deres sikkerhet, både i fred og krig. I flere kapitler kommer agentene til med sine egne historier. Også ektefeller og barn skriver om hvordan det var å ha en hemmelig agent i familien. Dessuten deler en rekke distriktsledere sin oppfatning av den daglige driften av avdelingene på lokalt plan. Alle disse beretningene bidrar til å gi et bedre bilde av livet på innsiden i Stay Behind.

Livsnerven i alle militære styrker er samband. Ikke minst i en avdeling som skulle operere bak fiendens linjer. Derfor gjøres det utførlig rede for bruken av ulikt sambandsutstyr, også samband uten radiokontakt, og hvordan sambandsteknologien utviklet seg etter krigen.

I Norge førte koordineringen av sivile og militære etterretningsoppgaver til et anstrengt forhold mellom politiets og Forsvarets hemmelige tjenester til godt utover i etterkrigstiden. Det er ingen tvil om at overvåkningspolitiets manglende ressurser og skjevprioritering av oppgaver svekket sikkerheten til alle som deltok i SB. Vi kan også presentere nye avgraderte kilder som dokumenterer at CIA – på tross av lovnader om det motsatte – drev en omfattende og lovstridig virksomhet i Norge.

I dette bindet blir også en rekke andre sider ved SB beskrevet for første gang, blant annet opprettelsen av et stort baseområde for BLUE MIX i Kragerø- og Risør-distriktet, samers tilknytning til SB og den antatte koplingen til frimureriet i Norge.

Vi kan også vise at SB gjennomførte flere øvelser sammen med norske og allierte spesialgrupper. Dessuten testet SB – under dekke av HV-øvelser – sikkerheten til en rekke norske industribedrifter. Blant annet gjennomførte de et angrep på Norsk Hydros anlegg på Vemork. Nok en gang ble en tungtvannsaksjon vellykket.

Etter at bind 1 ble utgitt, har vi også fått tilgang på ny ugradert informasjon som viser at SB-ledelsen fra 1970-tallet startet en gjennomgripende organisatorisk endring av hele avdelingen. Det er svært få personer som har eller har hatt kjennskap til at SB nå ble delt i to separate enheter, begge tilpasset henholdsvis en invasjon og en eventuell okkupasjon. Dette krevde en modernisering av både SBs sabotasjenett, ROC og evakueringsnettet BLUE MIX. Dette bidro til at den samlede klandestine virksomheten i Norge ble holdt på et høyt nivå.

Imponerende nok var det kun en håndfull personer utenfor avdelingen som kjente til at Norge hadde et okkupasjonsforsvar. På 1970-tallet sprakk hemmeligheten, først lokalt i Rogaland etter avdekking av et våpenlager ved Ualand i 1973. Men det var først i 1978 at det det ble nasjonalt kjent at Norge hadde et okkupasjonsforsvar, etter at skipsreder Meyers våpenlager ble offentlig kjent. Både Ualand-saken i 1973 og Meyer-saken i 1978 blir grundig belyst, også med nye kilder.

Selv om SB ble offentlig kjent i 1978, var det først et godt stykke inn på 1990-tallet – etter at den kalde krigen var avblåst – at folk flest fikk mer innsikt i avdelingens virksomhet, men fortsatt sterkt begrenset av mangel på avgraderte kilder. Det sier noe om SB-agentenes beundringsverdige evne til å holde tann for tunge.

Utover på 1970-tallet kom det nye offiserer, alle uten krigserfaring fra andre verdenskrig, inn i ledelsen av avdelingen. Dette skapte en viss uro i staben, og i kjølvannet av Meyer-saken brøt det ut en heftig intern strid om ulike forhold knyttet til virksomheten. Det førte blant annet til oppvask og omdisponering av personell.

Til slutt i dette bindet – basert på nye avgraderte CIA-dokumenter – foretar vi en kritisk sammenlikning av oppbyggingen og virksomheten til SB i Norge og Tyskland fra 1948 til om lag 1952. Denne analysen kan bidra til å forklare hvorfor E-sjef Vilhelm Evang ikke lot personer med sterk tilknytning til CIA slippe inn i SB-staben i Norge.

*

Vi er takknemlig for den støtten Torkel Hovland og Kjell Grandhagen, nå begge døde, og Arnfinn Moland gav i oppstarten av bokprosjektet. Underveis har en rekke personer innenfor ulike fagområder gitt verdifulle faglige innspill til arbeidet med manus. Det gjelder i høy grad Odd Bjørn Jordskogen, som har skrevet kapittel 49 «Internasjonal lov» i sin helhet. I tillegg takker vi: Harald Eivind Bakke, Bjørnar Høiland, Ole Rønning, Knut Flovik Thoresen, Per Sevendal, Knut Onstad, Hanne Onstad, Arild Maka, Sverre Sørvåg, Jo Austberg, Erling Vold, avdøde Torkel Hovland, Ivar Dyb Kraglund, Erik Fundingsrud, Dag-Inge Korstad, Kjell Aaberg, Jofrid Nygaard, August Rathke og Sigmund Clementz.

Bokprosjektet bygger i vesentlig grad på den informasjonen som både SB-veteraner og andre med tilknytning til SB har gitt oss gjennom intervjuer, samt samtaler eller skriftlige bidrag. På vår oppfordring har også en rekke personer gitt oss viktige skriftlige bidrag om spesielle temaer.

Med dette takker vi alle våre rådgivere, informanter og bidragsytere til vår framstilling av virksomheten på innsiden av SB. Uten dem hadde neppe dette prosjektet nådd målstreken. Vi vil også gjerne takke William Nygaard for at han loset oss rett vei inn i forlagsverdenen.

Vi håper at prosjektet vil bidra til at SB-veteraner og SB-avdelingen får en offentlig takk for sin innsats. Stay Behind var omgitt med mystikk, påstander uten dokumentasjon og store overskrifter når deler av historien kom fram i mediene og ingen fra de hemmelige tjenester uttalte seg offentlig. Enkeltpersoner har blitt stående alene og blitt sett på som cowboyer som driver på egen hånd. De involverte har aldri kunnet fortelle hva de var med på. Øvelser ble kamuflert som noe annet, ja, egentlig løgner, og individer ble mistenkt for det utroligste når de var borte hjemmefra, ja, til og med utroskap. Dersom de skulle bli innsatt i skarp operasjon, ble de utsatt for stor fare, de tilhørte ingen, og de var uten rettslig beskyttelse. Alt dette gjorde de frivillig for Norge uten lønn og heder.

Follebu og Porsgrunn, desember 2023,

Geir Arild Høiland og Torstein Bjaaland

DEL I
PÅ INNSIDEN AV STAY BEHIND

Under den kalde krigen var en viktig og omfattende del av virksomheten til staben i Stay Behind (SB) å rekruttere og utdanne nordmenn til en tallmessig relativt mindre avdeling – en såkalt skjelettorganisasjon. Det ble lagt stor vekt på å velge ut dugelige rekrutter, ikke Rambo-er, men sindige, uanselige og intelligente personer. Dette var en omstendelig prosess, og de som passerte nåløyet, fikk relevant opplæring og ble plassert inn i de ulike SB-nettene etter utviste ferdigheter. Staben sentralt sørget også for at alle SB-agenter og ledere fikk faglig påfyll gjennom årlige kurs og øvelser.

Staben måtte også ha planer for hvordan avdelingen under en eventuell sovjetisk okkupasjon skulle vokse og bli en slagkraftig militær enhet. Det innebar at det blant annet måtte utarbeides lister over personer som kunne bli SB-agenter under en krig. Mange nordmenn visste ikke at de stod på slike lister.

Også visse sider av utplasseringen av SB-lagre – dumpene1 – blir drøftet i det kommende, og vi presenterer en oversikt over beliggenheten til en god del tidligere dumper landet rundt.

Selv om SB i Norge alltid skulle være under nasjonal kontroll, ville SB bli en del av NATOs militære planer i en krig. Derfor deltok både ledere og fotfolk i SB jevnlig på øvelser sammen med norske og allierte spesialstyrker. De ulike nettene i SB gjennomførte også en rekke andre øvelser. For eksempel testet ROC-grupper sikkerheten til flere norske industribedrifter, noe som også gav agentene sabotasjetrening.

SB-staben var sterkt opptatt av sikkerhet og hemmelighold selv om det aldri ble lagd skriftlige reglementer. På 1950-tallet var særlig CIA opptatt av «Mind Control» og hvorvidt Sovjet kunne «snu agenter» mot sine egne oppdragsgivere. Dette bekymret SB-staben i liten grad. De var derimot svært opp opptatt av sikkerheten til den enkelte SB-agent, både i fred og i eventuell krig. Dessuten var det viktig å beskytte avdelingens klandestine virksomhet.

Vi drøfter også SBs velferdspolitikk, som selvsagt var vanskelig å etablere i en avdeling der agenter og ledere helst ikke skulle kjenne hverandre. Det bør også være av interesse hvordan SB skulle finansieres under en okkupasjon, ikke minst sammenliknet med hvordan Milorg ordnet pengestrømmen.

[image: Image]
Dump i Saltdalen 1952. Sven Ollestad og Walther N. Hansen. Foto: Privat




KAPITTEL 1

Rekruttering til SB

Offisielt eksisterte ikke SB-avdelingen. Den skulle holdes ytterst hemmelig. Derfor måtte rekruttering av personer til den sentrale SB-staben foregå på en helt annen måte enn ellers i Forsvaret. Ingen stillinger kunne bli lyst ut. I oppstarten plukket E-sjef Vilhelm Evang ut personer han stolte på, folk han visste hadde erfaring fra illegal virksomhet, etterretnings- og sambandstjeneste under krigen, både i Norge og Storbritannia.2

Alf Martens Meyer var allerede i 1947 primus motor i arbeidet med å bygge opp de to første SB-nettene. Martens Meyer hadde en stor kontaktflate blant tidligere motstandsmenn. Flere av dem fikk han med seg inn i SB. Da ROC-nettet, som skulle drive med sabotasje under en okkupasjon, skulle bygges opp, hentet forsvarsministeren selv inn den tidligere Milorgmannen samt etterretningsoffiseren Jens Henrik Nordlie, en venn han visste var lojal, kunnskapsrik og en dyktig administrator.

Denne særegne rekrutteringen av ledere, forsterket av at flere av dem besatt stillinger i næringslivet, førte altså til at SB ble ledet av en ganske homogen gjeng. Deres krigserfaring varierte fra person til person, men skulle likevel vise seg å være ganske ensartet.

Det var relativt få norske soldater som gjorde aktiv krigsinnsats under okkupasjonsårene.3 De som gjorde det, var først og fremst deltakere fra Den kongelige norske marinen,4 Den norske brigaden i Skottland, i spesialavdelinger i Milorg som Aks 13 000, Kompani Linge, Shetlandsgjengen, Fallskjermkompaniet, NO.5 Troop 10.Commando5 og etterretningsorganisasjonene SIS, OSS, XU. I tillegg kom enkeltpersoner som hadde tjenestegjort på taktisk nivå i allierte avdelinger hvor de høstet både anerkjennelse og verdifull erfaring, blant annet under D-dagen. Generalmajor Torkel Hovland poengterer om norske soldaters krigsinnsats:

Den var i hovedsak basert på engelske doktriner og taktikk. De færreste hadde utdanning eller erfaring fra stabsarbeid og fellesoperasjoner. Enkelte hadde deltatt på lavere nivå i forbindelse med målrettede raid på norskekysten (Måløyraidet og raidet i Lofoten), og noen under invasjonen i Normandie der det nye opplegget «Combined Operation» ble anvendt. Det bestod i at hær, marine og luftstyrker samarbeidet på en felles måte for å oppnå et bestemt mål. Erfaringene var ofte svært dårlige på grunn av svikt i sambandet internt – og mellom styrkene. Situasjonen for personellet i det norske flyvåpenet, som ble opprettet i England, og den norske marinen var bedre.6

Kompetansen i de norske styrkene ble et problem for SB-staben i lang tid. Etter at Norge ble medlem av NATO, måtte SBs operasjoner planlegges og gjennomføres koordinert innenfor en strategisk alliert fellesoperativ ramme. Som vi skal se, hadde ingen i SB-staben slik kompetanse før på midten av 1970-tallet. Mange i SBs ledersjikt hadde krigserfaring fra innsats i Kompani Linge, som under krigen hadde vært under kommando av Special Operations Executive (SOE).7 Men antall Linge-karer var få ved krigens slutt, i underkant av 200. Disse hadde på sin side ulik erfaring, men vi vet ikke hvor mange av dem som enten hadde drevet med sabotasje, sambandstjeneste, våpenopplæring eller etterretning. Det var for øvrig få tidligere Milorg-karer som like etter krigen ble rekruttert inn i ledersjiktet i SB.

Hærens Overkommando bestemte i skriv datert 29. november 1949 at Linge-personellet ikke skulle inngå i vanlige feltavdelinger, men som egne grupper stilt til rådighet for Distriktskommando, eventuelt Regiment. Her skulle de være instruktører for spesielt utvalgte HV-menn eller utgjøre grunnstammen i oppbyggingen av grupper som skulle utføre spesialoppdrag.8

Linge-folk gjennomførte også sine egne kurs etter krigen.9 I denne sammenheng er det viktig å skille mellom Linge-klubben, som var en sosial klubb for veteranene, og grupper av Linge-veteraner som arrangerte kurs som ledd i å kunne gi Hæren ønsket støtte. Riktignok innkalte Hæren grupper av veteraner tidlig på 1950-årene via Linge-klubben, men denne praksisen skulle snart opphøre.

Innslaget av Milorg-jegere i ROC-grupper var langt høyere, men i ledelsen av ROC befant det seg bare to personer fra Milorg. Dette hang nok sammen med at Linge-karer stod bak mye av sabotasjeopplæringen av Milorg-jegere under krigen. Dermed ble det etablert en klar forbindelse mellom sabotører i Linge-kompaniet og Milorg. Bare i Stor-Oslo hadde operasjon Puffin, som var ledet av Svein Blindheim og William Houlder, bidratt til å utdanne 450 Milorg-sabotører.10 De to ledet etter tur også – sammen med Milorg-karen Per Røed – Aks 13 000 som stod bak nær 70 prosent av alle sabotasjeaksjoner i Stor-Oslo det siste krigsåret.11

Forholdet mellom BASE i HV-02 og ROC-nettet

I bind 1 ble opprettelsen av HV-gruppa BASE beskrevet. Denne spesialgruppa i HV-02 var omgitt av et hemmelig slør helt til avdelingen offisielt ble oppløst i 1983, antakelig samtidig med ROC-nettet. Hovedgrunnen til et slikt hemmelighold var at flere soldater i BASE var planlagt rekruttert inn i ROC-nettet, og at det derfor var svært viktig at identiteten til disse ikke ble kjent. Likevel er det vanskelig å forklare at det i dag ikke finnes spor etter BASE hverken i HV-02-arkiver eller Riksarkivet. Nylig dukket det imidlertid opp dokumenter som omhandler spesialgruppa.12 Et av dem er Per Røeds notat datert 02.03.1950 til E-sjef i HV-02, major Ole Jacob Bangstad.13 Notatet var et resultat av et møte mellom Røed og Bangstad og hans nestsjef drøye to uker tidligere. Vi skjønner at spesialgruppa skulle opprettes i det skjulte. Røed beskriver detaljert BASEs oppgaver, oppsetting, ledernes rang og treningsprogram. La oss se nærmere på dette:

Oppgaver

BASE skulle være i stand til å utføre

a) sikringsoppgaver som beskyttelse av HV-distriktssjef og hans stab.

b) spesielle oppdrag som etterretning, spionasje, arrestasjoner, ransaking, forhør og ordonnansvirksomhet.

c) sabotasje, gerilja og gatekamper.

Oppsetning

Tidlig i 1950 var det rekruttert i underkant av tretti mann, hovedsakelig tidligere sabotører og radiooperatører. Disse personene ble delt inn i grupper bestående av tre mann som skulle «kunne arbeide med oppgaver helt uavhengig av de oppgaver avdelingen (BASE) for øvrig måtte være beskjeftiget med». E-sjefen mente at dette var gruppas særpreg.

Ledernes rang

Røed skrev at det i utgangspunktet ikke var påkrevd at lederne hadde militær rang «idet vi fra Milorg var vant med å utføre ordre uten å se til ‘stjerner’». Men gruppa kunne ikke risikere å bli stoppet av andre gruppesjefer i HV, påpekte Røed, «fordi vår avdeling (BASE) ikke har høy nok rang». Han foreslo at Sjef fikk løytnants rang og at Stedfordrer og Materialforvalter ble fenriker. Det er interessant at resten av medlemmene i BASE skulle ha graden av sersjanter. Alle i BASE ble lønnet som løytnanter som ellers i Forsvaret.

Treningsprogram

Programmet bestod av a) en teoretisk og b) en praktisk del.

a) Særlig nye rekrutter skulle få innføringer i en rekke temaer, som hvordan HV og BASE var organisert og hvilke oppgaver de skulle ivareta, behandling av våpen og sprengstoff, bruk av kart og kompass, utarbeiding av aksjonsrapporter samt hvordan viktige aksjonsmål mest effektivt kunne ødelegges.

b) På gitte treningsområder skulle soldatene få instruksjoner i kampsport og bruk av ulike våpen og sprengstoff. Ute i marka stod skyte- og sprengningsøvelser på programmet. Alle skulle dessuten beherske kart og kompass og forskjellige sikringsoppgaver som å være «bodyguard» for HV-distriktssjef. Det ble også øvd på effektive sabotasjeaksjoner og å beherske gatekamper.

I neste notat fra Røed til major Bangstad, datert «høsten 1950», står det at det i BASE ble drevet differensiert instruksjon og øvelser på Lahaugmoen med Colt 45 (for lagsjefene), Lee Enfield (for alle), Stengun (alle), Brengun (for utvalgte), håndgranater både med dummies og skarpe (for alle) samt egne øvelser for Pi-lag.14

BASE rekrutterte til ROC

I det nevnte notatet datert 2. mars til Bangstad fra Røed, står det: «BASE står til disposisjon for aksjoner i forbindelse med andre spesialavdelinger.» Siden Forsvaret på denne tiden ikke hadde opprettet offentlig kjente spesialavdelinger, må det ha vært SB Røed hadde i tankene. Det må ha vært en glipp fra hans side, for i et senere notat – «høstnotatet» – er ordlyden endret til: «BASE står til disposisjon for aksjoner i forbindelse med andre avdelinger (helst gode avd.)».

Treningsprogrammet fra 1950 var – ikke overraskende – i stor grad ganske likt det som ble brukt i Milorg under opplæringen av sabotører. I 1950 var den tidligere storsabotøren Røed også dypt inne i oppbyggingen av ROC. Høyst sannsynlig ble HV-gruppa BASE, som på det meste talte 120 mann, brukt til først å rekruttere og deretter årlig trene personer som var knyttet til ulike ROC-grupper på Østlandet. I bind 1 ble det pekt på at det var vanlig rundt om i Norge at ROC-grupper også deltok fordekt i større øvelser i Forsvaret. Under HV-øvelser skulle som hovedregel BASE spille rollen som «Fienden», også kalt «ManøverFi». Dette var øvelser som utvilsomt gav BASE god trening i en del typer aksjoner som ROC skulle gjennomføre under en okkupasjon.

I en rapport fra en større HV-øvelse i Oslo i september 1950 ble det listet opp hvilke «befestede objekter» i hovedstaden som ble angrepet. Det gjaldt blant annet følgende viktig infrastruktur:

• radiosenderanlegg

• transformatorstasjoner

• elektrisitetsverk

• posthuset

• østbanestasjonen

• regjeringsbygningen

I sluttrapporten het det at BASEs oppgaver var å «innta» disse «objektene», men at «våre angrep ble ikke så effektive og virkningsfulle som vi hadde håpet (…)». Grunnen var visstnok at BASE angrep med for få menn og var for dårlig utrustet. Men deltakerne var fornøyde med øvelsen som gav dem god aksjonstrening. Røed visste selvsagt at slik trening var viktig for senere å bli en god ROC-sabotør. BASE var utvilsomt viktig for rekrutteringen til ROC.

Kartlegging og rekruttering av lokale agenter

Under krigen var rekruttering av nye medlemmer til motstandsbevegelsen en farlig prosess. Både Gestapo, NS-avdelinger og den beryktede Rinnanbanden var svært dyktige til å infiltrere og rulle opp motstandsgrupper i Hjemmefronten, ikke sjelden med døden til følge for de avslørte. Metodene for å verve personer til illegalt arbeid var derfor bygd på dyrekjøpt erfaring. Etter krigen kom denne kunnskapen SB til gode. Når de lokale SB-gruppene rundt om i Norge skulle etableres, var det svært tidkrevende og vanskelig å finne fram til egnede personer. Derfor engasjerte SB-staben i Oslo talentspeidere ute i distriktene, personer med god oversikt over innbyggerne i det gitte geografiske området. De måtte helst kjenne til hva som rørte seg i det politiske miljøet, i næringslivet, ungdomsklubber, speiderbevegelse, idrettslag, skytterlag og andre frivillige organisasjoner. Det var nemlig i slike miljøer SB normalt fant sine nye agenter.

Kartlegging og rekruttering av SB-agenter til de ulike nettene varierte, men var bygd på kunnskaper SB-staben hadde tilegnet seg på CIA-kurs og MI6-kurs.

Talentspeidernes bakgrunn

SB-staben valgte naturlig ut talentspeidere som de kjente fra krigstiden. Fredrik Brandt, som drev gården Søndre Sem i Følling i nærheten av Steinkjer, var i så måte en typisk talentspeider. Under krigen hadde han vært Linge-sabotør sammen med Bjarne Sevendal i SOEs Grebe-operasjonen i Sollia. Brandt inngikk også i en lokal ROC-gruppe.

Det var viktig for SB-staben at talentspeiderne kunne skaffe seg informasjon om mulige SB-rekrutter gjennom egne medlemskap i lokale foreninger som Rotary, Frimurerlosjer, skytterlag og idrettsklubber. Noen av talentspeiderne var også medlemmer av Linge-klubben der de i all fortrolighet kunne få opplysninger om aktuelle personer. Men det var ikke så mange Linge-folk rundt om i landet, så SB-staben var tvunget til å hyre inn talentspeidere fra den tidligere Femmannsgruppa. Denne store, paramilitære gruppa – som E-sjef Evang hadde fått kontroll over i 1948 – hadde også svært mange medlemmer med erfaring fra motstandskampen under krigen. Femmannsgruppa var dessuten organisatorisk inndelt i over 22 distrikter landet rundt, og bestod av personer med et yrke som gjorde at de hadde god innsikt i lokale forhold og kunne reise rundt i området uten at det vakte oppsikt. Flere av dem var også engasjert i foreningslivet lokalt. Ved å bruke talentspeidere med bakgrunn enten i Linge-klubben eller Femmannsgruppa var det mulig for SB-staben å innhente bredere informasjon om utvalgte rekrutter.

Talentspeidernes virksomhet

Talentspeiderne måtte naturligvis bruke lang tid, ofte flere måneder, på å innhente informasjon om personlige holdninger og egenskaper hos en mulig rekrutt, også hos hele familien hans. Det er en kjent sak at det fortsatt var tidligere NS-folk og tysk-sympatisører i en rekke distrikter i landet. Slike personer ble neppe utelukket i utgangspunktet; alle kandidater måtte uansett vurderes med tanke på lojalitet overfor det norske demokratiet og de regjerende forsvarsmyndigheter.

Når SB-staben ønsket å rekruttere en ny agent i et distrikt, bad de minst to talentspeidere om hver å finne fram til fem navngitte kandidater, en ganske langdryg prosess. Til slutt sendte talentspeiderne inn forslag på rekrutter. Siden talentspeiderne ikke kjente hverandre, fikk SB-staben forslag fra to uavhengige kilder. Hvem som eventuelt ble valgt ut som ny agent, fikk talentspeiderne aldri kjennskap til.

Før SB-staben ble enige om hvem de skulle forsøke å få inn som SB-agent, foretok også de en grundig gransking av kandidatene. Staben hadde tilgang på mange arkiver, både i POT og E-tjenesten. Foruten stabens egen krigserfaring når det gjaldt rekruttering til hemmelige tjenester, hadde de også ervervet seg kunnskaper fra relevante kurs i regi av USA og Storbritannia.

Fram til andre halvdel av 1950-tallet hadde gruppelederen i de enkelte distrikter stor innflytelse på rekrutteringen. Gruppelederen valgte selv ut de personene han ville ha med seg i sin gruppe etter at han og telegrafisten hadde vært på egne kurs og lært hvilke egenskaper som trengtes. Gruppemedlemmene ble også innkalt til kurs senere, men ikke samtidig. Denne ordningen var nødvendig fra 1948, fordi SB skulle bygges opp raskt. På denne tiden ventet vi «krig i morgen», som senere SB-sjef Sven Ollestad uttrykte det. I annen halvdel av 1950-årene ble ordningen endret for ROC-gruppene. Nå ble kun gruppeleder, NK og telegrafist rekruttert i fred, de kjente ikke hverandres identitet. Endringen var nødvendig for å bedre sikkerheten.

SBs stråmenn

SB-ledelsen brukte en egen person, en stråmann, som skulle kontakte en mulig kandidat direkte for å danne seg et bedre bilde av ham og undersøke om han var villig til å la seg verve. Dette var et kritisk punkt i kartleggingen av mulige kandidater. Kandidaten kunne oppfatte kontakten som utilbørlig, og i verste fall anmelde forholdet til politiet med mistanke om at stråmannen opptrådte på vegne av en fremmed makt eller en kriminell organisasjon. Hvordan politiet taklet en slik situasjon, vet vi ikke. Stråmannen kunne ikke bo i samme distrikt som kandidaten. Om kandidaten reagerte negativt, måtte stråmannen raskt forsvinne.

Vervingen

I pionertiden og sannsynligvis helt fram til 1958, hadde hvert SB-nett egne opplegg for rekruttering av lokale agenter, herunder telegrafister, til gruppene. Det var svært liten koordinering mellom nettene om kandidatene. Mangelen på koordinering kunne føre til at en kandidat fikk oppmerksomhet fra flere nett, men også fra POT som hadde behov for egne lokale informanter. Det eksisterte da en mulighet for at samme person kunne ha blitt forsøkt rekruttert til mer enn ett SB-nett. Hvordan dette eventuelt har vært unngått i pionertiden, er ukjent. Det er mulig at Vilhelm Evang fram til 1957 kan ha spilt en rolle i den forbindelse, kanskje i samarbeid med overvåkingspolitiet. Fra 1958 er det sannsynlig at Sven Ollestad håndterte dette. Kartotekene over agentene i et nett hadde kun nettsjefen tilgang til.


Hvorfor ble ikke Bjarne Osmundsvåg med i SB?

Bjarne Osmundsvåg (Kompani Linge) fra Måløy forteller at han på midten av 1950-tallet ble oppsøkt av en representant fra SB som ønsket å rekruttere ham som kontaktperson og talentspeider i distriktet. Han avslo, men begrunnet det aldri.

Bjarne hadde i 1941 blitt rekruttert til Kompani Linge av Martin Linge personlig. Før det hadde han vært involvert i illegalt arbeid i Trøndelag, men måtte flykte da han kom i Gestapos søkelys. Han deltok som telegrafist på Lofoten-raidet, og ble senere plukket ut til SOE-operasjonen Martin Red som vi omtalte i bind 1, men fikk alvorlig lungebetennelse og ble nektet av legen på Shetland å delta i operasjonen. Som kjent gikk Linge-karene i en tysk felle da de gikk i land i Norge i 1943. Lensmannen på stedet hadde tystet til tyske myndigheter. Bare en av de tolv agentene overlevde og kom seg i sikkerhet, nemlig Jan Baalsrud, «den 12. mann». Bjarne led i hele sitt liv for at en annen person måtte dø i hans sted, og følte han hadde sviktet når det gjaldt som mest. I Linge-klubben ble Bjarne Osmundsvåg sett på som en stor hedersmann.

Etter krigen drev Bjarne en elektronikkbedrift på Måløy som leverte sambandsutstyr og ekkolodd til fiskeflåten på Vestlandet. Han var selv sterkt involvert i teknisk vedlikehold av utstyret, også til sjøs. Han reiste ofte til England i forbindelse med kjøp av utstyr og deltakelse på tekniske kurs. Han kjente hver eneste skipper i fiskeflåten og kystbåtene på Vestlandet. Derfor ble hans kunnskaper sterkt etterspurt, særlig av ledelsen i BLUE MIX.

Mappa til Bjarne Osmundsvåg (alias Bjarne Hansen) i engelske arkiver omhandler hans utdanning og tjeneste fra krigstiden, men er sterkt «barbert». Sensitive opplysninger er fjernet, og det indikerer at personen fortsatte i hemmelig tjeneste etter krigen. Rolf Dahlø har i boken sin, Skjebnetråder, hevdet at Bjarne ble vervet av MI6 etter krigen. Det kan ha vært grunnen til at han avslo å bli med i Stay Behind.



Oppfølging av nye SB-agenter

Etter at Sven Ollestad ble SB-sjef i 1958, foretok han, som regel sammen med en nettsjef, ofte en reise rundt i landet for å følge opp lokale SB-agenter. På slike rundreiser ville han også kunne ta kontakt med en aktuell kandidat som en siste forsikring om at SB hadde valgt ut en egnet person.

Det er ikke kjent med sikkerhet i hvilken grad det fantes prosedyrer for hvilket nett kandidaten skulle plasseres i etter utvelgelsen. Flere av våre informanter har hevdet at plassering skjedde langt senere, særlig i forbindelse med kursvirksomhet. For eksempel kunne påtenkte telegrafister bli flyttet til andre oppgaver hvis de ikke klarte kursets ferdighetskrav.

Tre vervingshistorier15


GORM FRA TROMS FORTELLER OM SIN KORTE KARRIERE I SB

”Mot slutten av 1950-årene hadde jeg gjennomført 16 måneders førstegangstjeneste i Hæren med opplæring i Sør-Norge og tjeneste i indre Troms Jeg trivdes godt i Hæren og behersket oppgavene jeg ble satt til meget godt, fikk jeg høre av befalet. Etter førstegangstjenesten var jeg tilsatt i et firma som drev virksomhet i store deler av Nord-Norge, fra Kirkenes i nord til Lødingen i sør. Jeg var borte fra hjemmet stort sett hele uka og brukte bil som framkomstmiddel mellom alle de lokale stedene jeg hadde ansvar for å følge opp.

I 1961 besøkte jeg en bonde jeg kjente i bygda. Det var også en kaptein fra Heimevernet til stede. Han var i uniform, og slik jeg oppfattet det, tilsatt i fast stilling i HV-16. Jeg møtte denne kapteinen senere ved flere anledninger, på en måte som for meg virket normalt. Det blei snakket om løst og fast, hobbyer og arbeidssituasjon.

Etter en tid møttes vi hos bonden, men denne gangen spurte kapteinen om jeg kunne tenke meg å gjøre en ekstra innsats for fedrelandet i en hemmelig organisasjon ved en eventuelt ny krig. Jeg visste hva den forrige krigen hadde medført av tap og lidelser for folket i Nord-Norge. Min patriotiske innstilling tilsa at det var riktig å svare ja på spørsmålet.

Høsten 1962 ble jeg innkalt per brev til et to ukers kurs, som ble gjennomført i Thomas Heftyes gate 6 i Oslo. Til arbeidsgiver fortalte jeg at jeg var innkalt til repetisjonsøvelse sørpå. Jeg reiste med fly og tok inn på hotell kvelden før fremmøte. I brevet hadde jeg fått oppgitt en adresse og et tidspunkt. Jeg gikk til fots fra hotellet til kurslokalet.

Ved fremmøte ble jeg tildelt falskt navn (dekknavn) og fikk opplyst at jeg skulle opplæres i morse. Det var kun tre andre deltakere og tre–fire instruktører involvert i undervisningen. Dagene var lange, og man ble sliten i hodet av all terpingen på morsealfabetet. Det var vanskelig å lære morse. Vi skulle kunne sende og ta imot feilfritt, og hastigheten skulle gradvis økes.

På slutten av kurset fikk jeg utlevert treningsutstyr plassert i en liten koffert. Dette skulle jeg bruke hjemme for å holde ferdighetene ved like. Utstyret bestod av en liten båndspiller og noen tape-ruller med innspilte morsesignaler som skulle brukes til å øve på, og til å motta meldinger. Her var også et hefte med fem bokstavgrupper som jeg ved hjelp av et lite apparat med morsenøkkel skulle bruke til å øve på sending. Jeg fikk dekket kostnader for reise, opphold og tapt arbeidsinntekt. Utbetalingen skjedde i kontanter, og jeg signerte for å ha mottatt beløpet med dekknavnet mitt.

Høsten 1963 ble jeg innkalt til et nytt kurs på samme sted. Hensikten var å øke ferdighetene, og mestre bruken av chiffer av typen Engangsbokstavblokk (EBB). Jeg ble ikke opplyst om hva mine oppgaver skulle være ut over at jeg skulle være telegrafist. Min kone fortalte jeg ikke om denne opplæringen til. I senere tid har det vel fremkommet at hun var noe i tvil rundt min forklaring om repetisjonsøvelser. Det ble ikke signert noen form for taushetsløfte, men det ble snakket en del om sikkerhet, krydret med eksempler fra krigen. Jeg har alltid betraktet disse orienteringene som et formelt taushetsløfte. Jeg kan ikke huske at jeg ble orientert om hvordan en sovjetisk okkupant ville behandle meg om jeg ble tatt

Allerede våren 1964 anmodet jeg ledelsen i SB om å bli løst fra tjenesten. Jeg innså at arbeidet og familieliv med tre små barn ikke tillot å bruke nok tid på selvtrening på morse og flere kurs i Oslo. Det var vanskelig å bli flink nok til å morse. Det var usikkert om jeg kunne bli en telegrafist som tjenesten ville ha god nok nytte av.

SB-tjenesten aksepterte mine argumenter selv om de hadde kostet på meg 4 ukers opplæring. Jeg opplevde dette som et signal om at flinke telegrafister var svært viktige for tjenesten. I ettertid har jeg forstått at det var min innsats i førstegangstjenesten og all reiseaktivitet i jobben som bidro til at jeg ble rekruttert. Jobben min gav grunnlag for at jeg legalt kunne farte rundt i Nord-Norge også etter en eventuell okkupasjon. Mitt yrke var knyttet til primærnæringen som en okkupant var helt avhengig av at fungerte.»



Helge Reiss-Andersens møte med SB

I 1946 begynte Reiss-Andersen på telegrafistskolen i Tønsberg for å bli sivilt godkjent skipstelegrafist. Tore Snefjellå gikk der samtidig. Tore hadde vært SIS-agent under krigen.16 Både Helge og Tore ønsket å reise til sjøs i handelsmarinen som telegrafister etter godkjent eksamen. Etter eksamen mønstret de begge på hvert sitt skip.

Mot slutten av 1949 fikk Reiss-Andersen innkalling til plikttjeneste i Forsvaret, og fikk beordring til å møte på Akershus festning i juni 1950. Der skulle han jobbe med samband. Etter noen dager på festningen møtte han Tore Paus utenfor kommandantboligen. Paus var en del av Vilhelm Evangs etterretningsavdeling, og jobbet blant annet med rekruttering.

De ble enige om å ta et glass øl og en prat på Engebret Café like utenfor festningen. Helge var svært opptatt av at Norge så ut til å være truet på nytt, og at det var en reell fare for ny krig. Ved en okkupasjon av Norge ville Sovjet skaffe seg dybde i forsvaret av sine strategiske ressurser i Kola-området og en base for flåten sin med kontroll over Norskehavet og offensive operasjoner vestover i Atlanterhavet. Dette ville raskt kunne true Storbritannia samt allierte flåtestyrker i Norskehavet og Atlanteren.

Reiss-Andersen mente at det var behov for å forberede telegrafister med radioutstyr allerede i fredstid siden dette var mye enklere enn når landet eventuelt ble okkupert på nytt. Paus fortalte da at han kjente til noen som hadde tilsvarende tanker. Etter kun et par dager fikk Reiss-Andersen ordre om å møte en Alf Martens Meyer (MM) som holdt til i bygning 35 på Akershus festning.

Møtet var hyggelig og ble gjennomført i god MM-stil. Han orienterte løselig om forskjellige forhold. Reiss-Andersen skjønte ikke tilnærmelsesvis alt han ble orientert om. På slutten av møtet spurte MM om Reiss-Andersen kunne tenke seg å jobbe i hans avdeling med utdanning av telegrafister. Rent konkret skulle Reiss-Andersen lage et undervisningsopplegg som gjorde at telegrafistene i løpet av seks ukesamlinger skulle kunne beherske både å sende og ta imot chiffrerte meldinger med en hastighet på 80 tegn (tilsvarende en speed på 16) i minuttet. Utdanningen skulle også omfatte bruk av chiffer for både koding og dekoding av meldinger.

Utdanningen måtte kunne gjennomføres på forholdsvis kort tid. Grunnen til dette var faren for krig, og det hastet derfor svært med å utdanne telegrafister. Helge hadde på dette tidspunktet ikke noe klart bilde av hva avdelingen til MM drev med, annet enn at det var hemmelig. Han takket imidlertid ja, og tok på seg oppdraget. Reiss-Andersen hevder at det på denne tiden ikke var etablert noe navn på avdelingen.

I 1952 ble Reiss-Andersen overført til kontor for spesiell tjeneste. Egil Leif Bye og Knut Bakke, senere teknisk sjef i E-tjenesten, var også med. Den sentrale oppgaven her var oppbygging av operasjon DELFINUS. Helge fortalte at de aldri rekrutterte personer som var, eller hadde vært, skipstelegrafister eller radioamatører til etterretningsnettet LINDUS. Deres navn fantes i offentlige registre. Rekrutteringsarbeidet var vanskelig og tidkrevende. Kvinner ble også rekruttert.



[image: Image]
Helge Reiss-Andersen opererer en radiosender og sender en morsemelding. Foto: Høilands arkiv.



Sigge fra Sandnes som ikke lot seg rekruttere

Sigge var utdannet ved Radioskolen ved Hærens sambands skole- og øvingsavdeling (HSBSØ) på Jørstadmoen i 1969. Han ble rangert som nr. 2 i kullet. Han tjenestegjorde ved radiostasjonen i sambandsavdelingen i Alta, og ved Distriktskommandoen i Kristiansand. Han sluttet i tjenesten og tok høyskoleutdanning i elektronikk tidlig på 1970-tallet. Etter studiene etablerte han sitt eget serviceverksted for radio og tv i Sandnes.

En sommerdag i 1975 kom en person kledd i hærens majoruniform inn i Sigges butikk, kikket seg nøye rundt – også på lageret og verkstedet – som om det var noe han lette etter. Majoren var interessert i om Sigge kunne tenke seg å jobbe for Forsvaret med å reparere elektronisk utstyr. Sigge ble i grove trekk orientert om hva dette gikk ut på, og fikk kort betenkningstid. Etter noen dager var majoren tilbake. Sigge fortalte da at han hadde så mye arbeid på verkstedet at det var vanskelig å ta på seg en jobb for Forsvaret. Sigge ble innprentet at han ikke måtte fortelle noen andre om samtalene. Han hadde sannsynligvis vært observert av en talentspeider allerede under utdanningen på radioskolen, og tanken var nok at han skulle gå inn i SBs støttetjeneste og bistå med reparasjoner av elektronisk utstyr i SBs distrikt i Rogaland under en okkupasjon av Norge.

Ulemper med å rekruttere familie og venner

I 1983 utgav Christian Christensen (CC) boka Det hemmelige Norge, som skapte et visst oppstyr. Forsvaret reagerte skarpt på at boka ikke bare inneholdt hemmelige opplysninger om SB, men at en rekke navn på tidligere SB-agenter ble oppgitt. Også forsvarsminister Anders Sjaastad i Willochregjeringen slo fast at SB fortsatt eksisterte, men i en annen form enn da CC arbeidet i E-tjenesten i 1950-årene. Likevel var det svært kritikkverdig at CC hadde røpet navn på personer som tidligere var tilknyttet SB.

Det er selvsagt uheldig å avsløre hvem som deltar i en hemmelig forsvarsavdeling og likeledes å oppgi navn på dem som hadde sluttet i tjenesten. Under den kalde krigen rekrutterte nemlig SB ofte nye medlemmer i dimitterte SB-agenters familie- og vennekrets. Med opplysninger om tidligere agenter kunne fremmed etterretning lettere snuse seg fram til identiteten på nye SB-agenter. Om forsvarsminister Sjaastad kjente til SBs særegne rekrutteringspraksis vet vi ikke. Samtidig tok han til orde for større åpenhet om forsvarshemmeligheter. Derfor er det sannsynlig at SB-ledelsen endret denne siden ved rekrutteringspraksisen for å øke sikkerheten.

Generell eller fagspesifikk kompetanse? Taushetserklæring?

Vi har sett at en vordende SB-agents egnethet ble vurdert opp ad stolper og ned ad vegger. En skulle jo tro at SB også la stor vekt på hvorvidt kandidaten hadde en ønsket fagspesifikk kompetanse. Men slik var det ikke. I alle fall ikke i pionertiden fram til 1953.

Under rekrutteringsfasen ble det den gang ikke tatt stilling til hvilke oppgaver en ny agent konkret skulle arbeide med. Det ble først gjort av SB-staben etter at agenten hadde gjennomført et begynnerkurs. Hvis en deltaker for eksempel under et telegrafistkurs ikke klarte å telegrafere morsetegn raskt nok, ble han flyttet over til andre oppgaver.

SB-staben gikk senere inn for å knytte til seg enkelte personer som hadde høye stillinger i næringslivet. De var som sovende agenter å regne, og skulle først rapportere til SB sentralt om forholdene i viktig infrastruktur under en invasjon. To nettsjefer var kritiske til en slik ordning. De mente at denne utvidelsen av personer knyttet til SB-staben ikke var i samsvar med klandestine prinsipper. Likevel ble direktører og andre høyt på strå i næringslivet rekruttert som kontaktpersoner nærmest inn i den sentrale SB-staben. Det er grunn til å spørre om næringslivstopper ville klare å gjennomføre de tiltenkte oppdragene i dølgsmål når sovjetiske styrker tok over stadig større deler av Norge. Antakelig ikke. Basert på kjennskap til russisk okkupasjonsstrategi, taktikk og brutalitet ville norske toppledere tidlig bli internert eller få avkortet levetid under Den russiske bjørns beskyttelse.17

SB ønsket å rekruttere personell som fantes i så få offentlige kartotek som mulig, noe som etter hvert var nærmest umulig i praksis. En ville dessuten helst unngå å hyre personer som hadde tjenestegjort i Forsvaret. Heller ikke dette prinsippet ble etterfulgt. En hovedgrunn var at personer som ikke hadde vært i Forsvaret, som oftest var fritatt av helsemessige, religiøse eller pasifistiske grunner. SB antok at mange av disse neppe ville passe inn i en krevende SB-tjeneste.

På 1950-tallet hadde om lag 90 prosent av norske menn enten avtjent verneplikt eller fullført befalsutdanning i Forsvaret. Selv om andelen var sunket til 75 prosent på 1970-tallet, var det ikke lett å finne egnede personer som ikke hadde vært i Forsvaret. Vi har sett at mange fra det tidligere Linge-kompaniet tidlig ble hyret inn i SB, mens Milorg-jegere var mindre attraktive. Dette hadde nok sammenheng med at bare folk i Utefronten fikk medaljer for sin krigsinnsats, nærmet som et stempel for kompetanse. Som kjent hadde forsvarsminister Hauge i 1946 forledet regjeringen til å tro at Milorg ikke ønsket at deres medlemmer skulle påskjønnes for sin krigsinnsats.18 Dette førte til at Milorgs aktive krigsinnsats ble lite påaktet.

Dette ble vesentlig endret i 1950 da parhestene Svein Blindheim og Per Røed var med på å bygge opp ROC. Som tidligere aksjonssjefer i Aks 13 000 visste de at 140 Milorg-sabotører i Stor-Oslo hadde vært i ilden det siste krigsåret. Som vi gjorde rede for i bind 1, strømmet nå mange av dem til ROC gjennom HV-avdelingen BASE. Dessuten hadde Milorg en rekke telegrafister, ikke minst i Oslo-distriktet. Mange av disse var opplært av Knut Haugland, som selv satt sentralt i SB-ledelsen. Også tidligere slippkarer i Milorg ble rekruttert.

Også Milorg-jegere som under krigen var blitt ansatt og lønnet av SOE – såkalte «Acting Soldiers» – var attraktive for SB. Norsk etterretning hadde allerede under krigen fått en oversikt over dem, om lag 50 stykker, de fleste sambands- og etterretningsfolk som SB sårt trengte for å bygge opp særlig LINDUS-nettet.

Under den kalde krigen drev utvalgte offiserer i Forsvaret under øvelse, kurs eller befalsutdanning med kartlegging av soldaters egenskaper med tanke på senere rekruttering til SB. Slik praksis har vært utbredt innen sambandsutdanning i Hæren. Flere av dem som da utmerket seg som dyktige telegrafister, opplevde flere år senere å bli kontaktet av SBs talentspeidere.

Eldre befal hevder også at yngre befal fra andre hæravdelinger ble plassert som aspiranter i forbindelse med opptak til befalsskoler og tekniske skoler. De skulle observere medaspiranter for å sjekke om de hadde gode nasjonale holdninger og personlige egenskaper også når de ikke var omgitt av sitt troppsbefal.

Under repetisjonsøvelser i Heimevernet har også innkalte menige blitt kartlagt. De med de rette personlige egenskaper og ferdigheter ble registrert for senere å bli forsøkt vervet som agenter eller medhjelpere til lokale SB-grupper. Menige med høye posisjoner i næringslivet var å foretrekke. De som ble funnet egnet, ble ikke gjort oppmerksomme på at de var øremerket for mulige hemmelige oppdrag senere.

Det er ingen tvil om at både Evang og Hauge i pionertiden la stor vekt på å få personer fra de tidligere norske etterretningsgruppene inn i SB. Den desidert største, og kanskje også best organiserte gruppa, var XU. Under et møte med E-sjef Ragnvald Alfred Roscher Lund i desember 1945 fortalte Otto Øgrim at den sentrale XU-ledelsen, der han selv var medlem, hadde full oversikt over hvem som deltok i XU.19 Og antakelig også med hva den enkelte drev med. En slik medlemsoversikt må en gå ut fra ble overlevert E-tjenesten slik at den senere kunne brukes av SB til rekruttering av drevne etterretningsagenter. Siden XU-agentens aller viktigste våpen var øyne, ører, fotoapparat og mikrofilm, var XU-agenter attraktive som medlemmer av LINDUS, men også i ARGUS og operasjon DELFINUS.

Også personer fra andre norske etterretningsgrupper ble rekruttert til SB, blant annet fra 830 S. Denne mindre gruppa hadde drevet med telefonavlytting, etterretning, evakuering og postruter og hadde sin egen sikkerhetstjeneste. Terje Kristoffersen, forfatteren av boka De tause heltene – 830 S forteller at flere av medlemmene i 830 S etter hvert havnet i SB. For eksempel bekreftet oberst Sigmund Nilsen i E-tjenesten – som tidligere var avlyttingssjef i 830 S – at brødrene Thor og Rolf Haagaas i 830 S tidlig gikk med i SB.

Oberst Nilsen visste imidlertid ikke hva slags oppgaver de to brødrene hadde, men antok at det var telefonavlytting, kurertjeneste og evakuering. Kristoffersen mente at også hans bestefar, Helmer Sørholt, var med i SB. Han hadde vært sentral i evakueringen av kongefamilien i 1940, og var med på å etablere og drive flyktningeruten til 830 S i Stange.

Særlig XU-medlemmer var attraktive for SB – også av sikkerhetsmessige grunner. De hadde undertegnet en høytidelig taushetserklæring under krigen, der det blant annet het:

Jeg forplikter meg til uten noen som helst reservasjon med hensyn til foreldelse eller andre forhold, å iaktta absolutt og ubrytelig taushet om de forhold jeg har fått kjennskap til under mitt arbeide med etterretningstjenesten under krigen. Etter krigen bekreftet en rekke agenter dette løftet i tråd med Direktiv om hemmelighold av 25. mai 1945. Dette var nok personer – vi vet ikke hvor mange – som enten gikk inn i E-tjenesten eller i SB. Den strenge taushetserklæringen gjorde at tidligere XU-agenter utgjorde en lav sikkerhetsrisiko. Taushetsplikten for XU-agenter ble faktisk ikke opphevet før i 1989 av daværende forsvarsminister Johan Jørgen Holst.

Medlemmer av Milorg derimot, undertegnet aldri noen taushetserklæring, men avla en ed som blant annet forpliktet dem til ikke å røpe noe om Milorgs virksomhet. Fredssommeren 1945 sendte distriktssjef Lorentz Brinch i Oslo ut et direktiv til Milorg-styrkene som jaktet på krigsforbrytere, der han slo fast at deres aksjoner var å betrakte som hemmeligstemplet.20 En kan anta at liknende direktiver ble spredt også i andre Milorg-distrikter.

I etterkrigstiden følte uansett Milorg-jegere seg fortsatt bundet av en militær taushetsplikt.21 Blant tidligere Linge-folk var situasjonen mer blandet. Mange av dem hadde lyst til å utgi bøker om sin krigsinnsats, mens flertallet hevdet at inntektene fra slike bøker burde tilfalle krigsskadde kollegaer. Andre igjen mente at deres krigsinnsats var å betrakte som militære hemmeligheter.

Max Manus tok ikke hensyn til meninger om hemmelighold og gav ut to bøker om sin krigsinnsats, som begge ble store salgssuksesser.22 På mange måter tok dette oppmerksomheten bort fra krigsinnsatsen til mange av de andre Linge-karene. Dermed ble det sikrere å rekruttere Linge-karer til SB.


De tause heltene

Erik Bjerkås, som opererte som XU-agent i Narvik, forteller i et brev til Bjørn Rørholt og Bjarne Thorsen om sine aktiviteter som XU-agent. Han trekker også fram noen episoder som han oppfattet som både uventede og urettferdige. Hensikten med å trekke fram episodene er å vise at agenter lokalt kunne oppleve ubehag etter krigen, men at det sannsynligvis var en grunn til det. Myndighetene bidro ikke til forskjellbehandling av etterretningsagenter og Milorg-personell av ondskap. Den var nødvendig for å ta vare på sikkerheten til Bjerkås dersom han skulle rekrutteres som agent senere.

Da Bjerkås måtte flykte til Sverige og ble tatt imot ved den norske legasjonen, så han ut som en «fillefant». Klær og sko var helt utslitt. Da var det stas å få ny dress, skjorter, slips, kappe og sko utlevert. Det han ikke hadde regnet med, var at det etter freden skulle komme regning fra norske myndigheter for det han hadde fått utlevert.

Det var også vondt å se at Milorg-folk fikk ekstra rasjoner av både mat, sigaretter og brennevin. XU-folk fikk kun de normale rasjonene. Signering av taushetsløftet gjorde at Bjerkås ikke kunne fortelle til noen hva han hadde gjort under krigen. Lokalt var mange Milorg-folk sett på som helter og forbilder, mens han fremstod som en vanlig «grå mann», selv om han hadde deltatt i mye mer farlig illegalt arbeid enn de fleste Milorg-folk som ble mobilisert 7. mai 1945.



Kan en spion «snus»?

Innenfor de hemmelige tjenestene brukes ofte uttrykket «å snu en agent». Det innebærer at en utenlandsk agent forlater sin tidligere oppdragsgiver og jobber for den som var hans fiende. Agenten snur fra å arbeide eksempelvis for russiske GRU til å tjenestegjøre for MI6. Han er med andre ord en slags avhopper.

En avhopper kan også vise seg å være dobbeltagent, som eksempelvis arbeider samtidig både for GRU og et annet lands E-tjeneste. Han tjener altså to herrer uten at noen av arbeidsgiverne hans er klar over det. Men avhoppere kan også være plantet i et fiendtlig lands etterretningstjeneste og late som om de er snudd, men spre desinformasjon.

Tilfellet Vasilij Fofanov kan illustrere hvor vanskelig det er å vurdere en avhopper. Høsten 1953 krysset sovjetborgeren Fofanov grensen i Finnmark. Han ble arrestert av politiet i Kirkenes, men utgav seg for å være sovjetisk agent og ble etter kort tid overlatt til E-tjenesten. Nå forsøkte man å kontrollere hans identitet og vurdere om han var en avhopper å stole på.

Etter mange samtaler og nøye vurderinger mente E-sjef Evang tilsynelatende at Fofanov var en reell snudd sovjetagent. Blant annet hadde russeren gitt verdifulle opplysninger om sovjetisk etterretning på Nordkalotten og vist gode kunnskaper om forhold i Karelen. Det faktum at den ene armen hans var delvis lam, bidro til å slå fast identiteten hans.

Evang hevdet at Fofanov var villig til å avsløre enda mer om KGBs virksomhet i Norge. Han ansatte derfor russeren, oppsiktsvekkende nok, i 6. avdeling.23 Fofanov fikk kontorplass i en brakke i Smestad-leiren, like ved der ledelsen til ROC-nettet og logistikkfunksjonen til ROC holdt til på 1950-tallet. Dette var i en tid da våpen og utstyr fortsatt ble pakket om i Smestad-leiren for videre utsendelse til SBs ulike hemmelige lagre (dumper). Avhopperen fikk til og med hybel i leiligheten hos Tore Paus på Lijordet, like i nærheten av SB-sjef Ollestads bolig. Paus var sentral i E-tjenesten og jobbet med NATOs kryptosystemer.

Det var nok noen i E-tjenesten som var skeptiske til Fofanov. Selv om han ønsket beskyttelse i Norge, hadde han klar sympati med kommunismen og sitt hjemland. Han mente til og med at det var riktig av Sovjet å invadere Ungarn i 1956. Etter en omorganisering i E-tjenesten gikk Fofanov i 1957 – med hjelp av Evang – inn i en sivil stilling i Elektrisk Bureau (EB). Vi kjenner ikke begrunnelsen for en slik omplassering. Men vurdert ut fra sikkerhetshensyn var det underlig, siden EB-konsernet den gangen leverte sambandsutstyr til Forsvaret.

Enda mer kuriøs ble historien da det ble kjent at Fofanov i 1960 ganske enkelt flyttet tilbake til Sovjet fordi han savnet familien. Det ser ikke ut til at KGB grep fatt i overløperen og sendte ham inn i Gulag-systemet, slik de vanligvis gjorde med egne agenter de ikke lenger hadde tiltro til.24

Sett fra utsiden er det ikke mulig å forstå hvorfor Evang hadde slik tiltro til Fofanov og slapp ham inn i noe av det mest hemmelige i norsk militær etterretning på den tiden. Var han en dobbeltagent som norsk E-tjeneste hadde kontroll på? Hvorfor falt han ikke i unåde ved tilbakekomsten til Sovjet? Trodde KGB at de hadde kontroll på denne dobbeltagenten?

Framfor alt er tilfellet Fofanov en klassisk historie som forteller om en hemmelig verden full av løgner og kompliserte spill med skiftende spilleregler. Et godt innblikk i etterretningens verden gir romanene til John le Carré om MI6-mannen George Smiley. De dreier seg i stor grad om hvem som virkelig er skurker og helter i de hemmelige agentenes tilværelse.

Kan en SB-agent snus?

I bind 1 ble det gjort rede for en rekke spionsaker der også nordmenn av ulike grunner var blitt agenter for GRU eller KGB. Vi kjenner ingen tilfeller der et medlem av SB ble snudd av sovjetiske etterretningstjenester, men det finnes selvfølgelig ingen garanti for at slikt ikke kunne skje. Det er flere forhold som kunne bidra til at en SB-agent ble en utro tjener.

I en krigssituasjon kunne GRU eller KGB ha funnet fram til en SB-agent, og truet ham med å skade familien hans. For å unngå det, kunne han ha valgt å arbeide for sovjetisk etterretning. Men det var begrenset hva en lokal agent på gruppenivå visste om Stay Behind. Det kunne likevel dreie seg om kunnskaper om samband, kurerruter eller planlagte sabotasjeaksjoner. I verste fall kunne hele gruppa han tilhørte bli røpet, arrestert og henrettet.

Verre ville det selvsagt vært om fienden fikk tak i en SB-leder på høyere nivå. Hvis han sprakk under forhør, kunne SB bli påført større skader. I krig ville nok operative SB-agenter bli utstyrt med giftpille for å ta sitt eget liv før de ble utsatt for tortur. Men hvis den arresterte SB-lederen valgte å bli snudd, hadde SB visse sikkerhetstiltak for å begrense eventuelle skader. Under en okkupasjon ville SB nemlig ha et omfattende nett av informanter, blant annet i norske fengsler. Dermed ville de vite om den arresterte SB-lederen, og kunne enten isolere ham eller likvidere ham hvis han slapp fri.25

Det er også mulig at GRU eller KGB ville bruke andre metoder enn tortur for å få en SB-agent til å avsløre hemmeligheter om SB. Helge Reiss-Andersen har fortalt at SB-staben var engstelig for at skopolamin skulle bli brukt om agentene ble tatt av fienden.26 Det er fortsatt omdiskutert om hvor effektivt et slikt sannhetsserum faktisk er.

Også i fredstid kunne SB-agenter bli utsatt for oppmerksomhet fra Sovjets etterretning. I bind 1 ble det pekt på at KGB stadig forsøkte å finne fram til nordmenn knyttet til SB. Per Røed, som ble regnet som SB-sjef Sven Ollestads «skygge», skriver i et internt notat at han fryktet at KGB i det minste kjente til hans posisjon i ROC-nettet.27 Røed, som var ansatt i Hydro, var ofte på tjenestereise i østeuropeiske stater, men hadde samtidig antakelig også oppdrag for SB. Han skriver at han da var svært påpasselig med å ha vanntette dekkhistorier. Like fullt ble han flere ganger forsøkt lokket inn i en honningfelle KGB hadde satt opp.28

I 1953 uttalte CIA-sjef Allen Dulles at USA hadde satt i gang det han kalte en «hjernekrigføring» mot kommunistiske stater. Bakgrunnen var at amerikanske løslatte krigsfanger under Koreakrigen var blitt snudd og hjernevasket med antiamerikanske holdninger. CIAs forskningsprogram MK-Ultra skulle utvikle nye metoder for bevissthets- og adferdskontroll hos mennesker, eller oppnå «mind control» som det gjerne het.

Det ble satt i gang en rekke ulike eksperimenter for å undersøke adferdsendring på forsøkspersoner ved hjelp av metoder som elektrosjokkterapi, hypnose, polygrafer, stråling, LSD og ulike kjemikalier. Selv om Dulles bedyret at forsøkspersonene hadde meldt seg frivillig, var dette langt fra sant. Ofte ble det benyttet mentalt tilbakestående, psykopater på mentalsykehus og fanger i bytte mot nedsatt straff. Felles for alle disse mest sårbare i samfunnet, var at de neppe ante at de deltok i et militært forskningsprogram. I ettertid er MK-Ultra-programmet karakterisert som «CIAs forferdelige menneskelige eksperimenter med tankekontroll».29

Mindchange Sem Jacobsen. Sem Jacobsens navn blir brukt i en amerikansk tegneserie med navn «Doktor FATE and HOURMAN». Foto: Dag-Inge Korstad.



Også nordmenn var involvert i CIAs eksperimenter med «Mind Control», blant andre legen Carl Wilhelm Sem-Jacobsen. Han hadde blant annet fått et Fulbright-stipend i 1951 for å studere klinisk nevrofysiologi ved Rochester Hospital i Minnesota og Mayo-klinikken i USA. Hans forskning på den menneskelige hjernen var nemlig et område som interesserte Sem-Jacobsens venner i det amerikanske forsvaret.30

I 1955 fikk Sem-Jacobsen økonomisk støtte fra blant annet Ford Foundation til å opprette et EEG-laboratorium ved Gaustad sykehus, der han drev omfattende hjerneforskning innen flymedisin, dykkermedisin og klinisk nevrofysiologi. Det ble utført eksperimenter med blant annet lobotomering, innsetting av elektroder i hjernen og bruk av LSD. Mye av Sem-Jacobsen forskning var militært orientert. Blant annet var det viktig å finne metoder som gjorde at jagerflygere skulle tåle sterke G-krefter uten å svime av og at dykkere klarte seg bedre i iskaldt vann. Omfattende liknende forskning på mennesker ble også gjort i Canada, likeledes med omfattende økonomisk støtte fra CIA

I ettertid er Sem-Jacobsens forskning blitt offentlig sterkt kritisert som uetisk, og det ble påpekt at den var støttet av CIA. I 2003 undersøkte en regjeringsoppnevnt kommisjon påstandene, men kom enstemmig fram til at Sem-Jacobsens forskning ikke var kritikkverdig da siktemålet var å «bedre situasjonen for pasientene» og at «den finansielle støtten var tilnærmet lik den liknende laboratorier i andre vestlige land nøt godt av».31 Kommisjonens konklusjoner ble senere sterkt kritisert, særlig deres påstand om at Sem-Jacobsens forskning ikke var uetisk.

Kommisjonen, med sin relativt ensidige sammensetning, hadde neppe innhentet kunnskaper om Ford Foundation, som i stor grad finansierte de omdiskuterte eksperimentene på Gaustad. Allerede i 2001 var det kjent at Ford Foundation under den kalde krigen var en frontorganisasjon for CIA.32

Forfatter Dag-Inge Korstad har på 2020-tallet intervjuet en rekke jagerflygere i forbindelse med arbeidet med sin bok om flyoperasjoner under den kalde krigen. Flere av de intervjuede har hørt at norske jagerflygere på 1950-tallet deltok i eksperimenter med bruk av LSD.33 Disse eksperimentene hadde trolig tilknytning til forskningen Sem-Jacobsen drev med på Gaustad, men det mangler klare kilder som kan dokumentere dette.

Tilgjengelige kilder har hverken muntlig eller skriftlig kunnet bekrefte om SB-staben var særlig opptatt av metoder som eksempelvis kunne snu en SB-agent som ble avslørt som avhopper. Det er derimot grunn til å tro at mange av de forskningseksperimentene som CIA-sjef Allen Dulles satte i gang på 1950-tallet, var drevet fram av en sterk antikommunisme i McCarthy-tiden og overdreven tro på Sovjets evne til å drive med hjernevasking og andre former for tankekontroll.

Det foreligger ikke empiriske data som dokumenterer effekt av forsøkene. Alle typer kjemiske stoffer som har vært utprøvd for å endre menneskers adferd og minne, har bare gitt kortvarig virkning. Når stoffene er ute av kroppen, går forsøkskaninen etter noe tid tilbake til normaltilstand.34 Da denne konklusjonen ble trukket, avsluttet CIA sitt forskningsprogram.35

Det fantes altså ingen metoder eller kjemiske stoffer som SB kunne benytte for å nøytralisere SB-agenter som begynte å samarbeide med fienden. Det var de samme gamle metodene med trusler og likvidering – kjent fra krigen – som måtte tas i bruk.


KAPITTEL 2

Sikkerhetsregler

Det fantes noen formelle regler som gjaldt for graderte dokumenter og utstyr SB-agentene fikk utlevert. Reglene medførte en rekke praktiske utfordringer, og avveininger var helt nødvendige for å finne sikkerhetsmessig forsvarlige løsninger for forsendelse og oppbevaring av dokumenter og utstyr på agentens hjemsted.

Milorg slet i flere år med sikkerhetsrutinene både sentralt og i de ulike distriktene. Medlemmene hadde ingen erfaring med å være medlem av en hemmelig organisasjon. De skulle smertelig erfare at selv et uheldig ord kunne få dødelige konsekvenser.36 For ørene var lange i det tyske hemmelige politiet, Gestapo, som etter hvert fikk som hovedoppgave å bekjempe den norske motstandsbevegelsen. De hadde også god hjelp fra norske overløpere til å avsløre norske patrioter. Angivere ble også meget godt lønnet av tyskerne.

Slagordet «Taushet er gull» var et stadig tilbakevendende tema i de illegale avisene. På nyåret i 1942, etter flere opprullinger, utarbeidet Knut Møyen og Jens Chr. Hauge i Milorgs Sentralledelse et «forsiktighetsdirektiv». Det understreket nødvendigheten av å ha sikkerhetsmessig gangsyn. Innledningsvis het det: «Det er ikke mannsmot å ta unødvendig risiko, men forræderi mot saken.» og «Husk at de uforsiktige er Gestapos forbundsfeller.»37

Det så ikke ut til at formaningene hadde en umiddelbar stor virkning på sikkerhetsrutinene. Opprullingene bare fortsatte. I annen halvdel av 1942 ble for eksempel store deler av Milorgs organisasjon på Sørlandet avdekket av Gestapo. Mange av medlemmene kom seg den gang i sikkerhet til Sverige, til tross for liten kapasitet på flyktningerutene.38

Regler som skulle bidra til god intern sikkerhet. Foto: Høilands arkiv.

Fra venstre Bjarne W. Thorsen, Jens Chr. Hauge og Bjørn A. Rørholt. Foto: Høilands arkiv.



Fra 1943 økte bevisstheten og kunnskapen om sikkerhetstiltak i motstandsbevegelsen, basert på dyrekjøpt erfaring. De fleste i hjemmestyrkene var mot slutten av krigen tro mot forsiktighetsreglene selv om det finnes eksempler på det motsatte.

Jens Chr. Hauge hevdet etter krigen at motstandsarbeidet ikke ble effektivt før en «mental herding» la grunnlaget for en mer absolutt egenbeskyttelse. Det var den lave forståelsen av betydningen av gode sikkerhetstiltak, mente han, som i krigens tidlige fase medførte unødvendige og fatale opprullinger i motstandsbevegelsen.39 En av de vanligste feilvurderingene skyldtes en ugrunnet tro på enhver nordmanns lojalitet.40 Men å gardere seg helt mot å bli avslørt som illegalist, var ikke mulig. Det kommer fram av følgende fem hovedgrunner til at medlemmer av hjemmestyrkene kom i fiendens søkelys, ble arrestert eller at deler av organisasjonen ble rullet opp.41

Hovedgrunner til at hjemmestyrkene kom i fiendens søkelys

Angiveri: NS-medlemmer og andre overløpere drev utstrakt angiveri som førte til at mange hundre i motstandsbevegelsen enten ble drept av tyske myndigheter, eller måtte flykte utenlands. Norske overløpere ble oppfattet som pestbefengte og sosialt isolert av nordmenn flest under okkupasjonen.42

Fiendens infiltrering: Henry Rinnan og hans trønderbande var sannsynligvis de fremste ekspertene på å få innpass i norske motstandsgrupper, men visstnok aldri i Oslo. Ivar Grande, Rinnans nestkommanderende, klarte derimot nesten å få kontakt med Milorgs aksjonsgruppe i D13, Aks 13 000.43

Fiendens peiling av illegalt radiosamband: Tyske sikkerhetsstyrker brukte store ressurser på å peile opp Milorgs radiostasjoner. 4. juni 1944 fant Gestapo fram til Corncrake, Milorgs radiostasjon på Nesodden. Gestapo gikk til angrep, og de tre telegrafistene ble drept. Også Gestapo-sjef Siegfried Wolfgang Fehmer ble såret under skuddvekslingen.

Opplysninger gitt under tortur: Fehmer utarbeidet ettersommeren 1941 retningslinjer for bruk av såkalte skjerpede forhør av arresterte motstandsmenn for å få dem til å avsløre hemmeligheter. Det var få som stod imot denne umenneskelige behandlingen, særlig ikke etter at Fehmer tok i bruk vanntortur i 1945.

Brudd på egne sikkerhetstiltak: Vi har sett at selv små brudd på sikkerhetstiltak kunne være skjebnesvangre, også feil i forfalskede reisepass. Rett før påsken 1945 hadde de to unge, men svært meritterte, sabotørene i Aks 13 000, Kjell Bull-Hansen og Odd Isøy, vendt tilbake til Norge etter et kursopphold i Sverige. I Drammen ble de stoppet av Hirdens Alarmenhet44 som arresterte dem fordi det manglet et lite stempelmerke i deres papirer utstedt av norske myndigheter i Sverige. De klarte å rømme, men Bull-Hansen ble skutt under tyskernes jakt på dem gjennom Drammens gater. Isøy kom seg utrolig nok helskinnet i sikkerhet.

Sikkerhetsproblem: Mangelfull koordinering mellom SIS og XU

Det finnes en del eksempler på at allierte etterretningsorganisasjoner ikke alltid samordnet sine spionoppdrag i samme område. Kanskje var grunnen at britisk etterretning ikke stolte fullt ut på informasjon om norske forhold som var formidlet via Stockholm, der sensitive opplysninger ikke sjelden kom på avveie. Dette kan være bakgrunnen for følgende historie:

Natt til 11. desember 1943 sitter SIS-agent Erik Bern i et Halifax-fly på vei inn over Mjøsbygdene. Egentlig skal han til Lillehammer-området. Oppdraget er særlig å rapportere om troppebevegelser på Dovrebanen. Hvorfor Bern isteden hopper ut nær Hamar er uklart, men alt taler for at det skjer etter eget ønske. Aksjonen hadde kodenavnet «Uranus». Han lander i nærheten av Budor på Svanefjellet i Løten allmenning.

Da den lokale XU-mannen Rolf Mohn hører at Bern skal samle jernbaneopplysninger for engelsk etterretningstjeneste, SIS, er han meget skeptisk. Han finner det meningsløst at Bern er blitt sendt til Hamar-distriktet. Der er nemlig Erik Bern godt kjent av folk.

Nå oppstår en konflikt om rapportering. Det er tydelig at SIS og XU ikke på forhånd har koordinert overvåkingen av Dovrebanen. XU driver nemlig selv med slik overvåking og rapporterer daglig over radio til norske militære myndigheter i London – via Sverige. Erik Bern ber Mohn om å få tilgang til disse opplysningene for å kunne rapportere direkte til sin britiske oppdragsgiver. Mohn avviser dette og mener at ønskede opplysninger kan SIS få tak i hos den norske overkommandoen i London.

Bern viser til oppdraget han har, nemlig å rapportere over radio direkte til SIS i Storbritannia. Men han mangler radioutstyr og må nærmest tigge Mohn om hjelp. XU går etter hvert med på å skaffe nødvendig utstyr til Bern, plasserer ham på en hytte i Vangsåsen og ber ham holde seg i ro der. Men det viser seg at Bern bryter XUs viktige sikkerhetsrutiner.45 Hvorvidt han ikke kjente til disse rutinene, er uklart. Han ble i alle fall etter hvert overført til Østfold der han under dekknavnet Kusken skulle betjene SIS-stasjonen Uranus nær Moss. Den ble senere flyttet til Son og deretter til Sånerskogen i Våler i Østfold.



[image: Image]
Fredsdagene i Oslo. Norske SIS-agenter fra SIS stasjon Gullfax på Harestua er ankommet Oslo i bil merket Gullfax. En slik eksponering var sikkerhetsmessig betenkelig. Det er mulig fredsrusen medførte slik ubetenkt adferd. Foto: Høilands arkiv.



Men også i Østfold var Bern en uforsiktig telegrafist, noe som fikk en ulykkelig konsekvens. Den 21. juli 1944 ble nemlig han og en kvinnelig medhjelper overfalt og skutt av tyske sikkerhetsstyrker like ved gamle Våler kirke på vei til senderen. Hun overlevde, men Bern døde kort tid etter av skuddskadene.46

Sikkerhetsbestemmelser i SB

SB har alltid vært organisert som en avdeling i Forsvarets etterretningstjeneste, og er derfor en del av Forsvarets militære organisasjon. De direktiver og forskrifter som gjelder for sikkerhet i Forsvaret, gjelder derfor formelt sett også for SB. Grunnleggende prinsipper er at sikkerhet er knyttet til sjefsansvar og at ansvaret følger kommandolinjen.

De direktiver og forskrifter som gjelder for sikkerhet i øvrig statlig virksomhet og sivile etater, skulle bidra til at det samarbeidet SB hadde med disse ble behandlet på en trygg måte. Avdelingens sikkerhetsopplegg ble i perioden 1948–1990 regulert av en rekke styringsdokumenter (se under). Det er ikke kjent om SB har hatt dispensasjon fra noen av disse instruksene og ordningene.


Forsvarets styringsdokumenter om sikkerhet

• Lov om forsvarshemmeligheter fra 1914.

• Instruks for gradering og behandling av beskyttelsesverdige dokumenter og publikasjoner. Utgitt av Forsvarsdepartementet 8. mars 1948.

• Kgl. res. av 10. juni 1949. Direktiver for militære befalingsmenn og militære sjefer ved væpnet angrep på Norge (Plakaten på veggen).

• Kgl. res. av 26. juni 1953. Instruks for behandling av dokumenter som av sikkerhetsmessige grunner må beskyttes. (Sikkerhetsinstruksen).

• Kgl. res. av 4. mai 1962.

• Kgl. res. av 24. september 1965. Ordning av sikkerhetstjenesten i statsforvaltningen.

• Kgl. res. av 17. mars 1972. Instruks for behandling av dokumenter som av sikkerhetsmessige grunner må beskyttes. (Sikkerhetsinstruksen).

• Kgl. res. av 17. mars 1972. Instruks for behandling av dokumenter som trenger beskyttelse av andre grunner enn de som er nevnt i Sikkerhetsinstruksen. (Beskyttelsesinstruksen).

• Kgl. res. av 14. mars 1980. Samarbeidet mellom Forsvaret og Politiets overvåkingstjeneste til trygging av rikets sikkerhet (Samarbeidsinstruksen).

• Kgl. res. av 1. desember 1978. Oppnevnelse av nedgraderingsutvalget.

• Kgl. res. av 17. mars 1982. Revidert Sikkerhetsinstruks og Beskyttelsesinstruks.



I Forsvaret har en soldat en generell taushetsplikt om vanlige tjenestesaker selv om disse ikke nødvendigvis er gitt noen beskyttelsesgrad. Alle som gjennomfører førstegangstjeneste, må nemlig avgi et taushetsløfte om det de erfarer i Forsvaret. Hvor grensen går for hva slags informasjon som er akseptabelt å dele med utenforstående, er vanskelig å si. Det er uklart om dette taushetsløftet fortsatt var gyldig for personer som etter å ha avtjent førstegangstjeneste ble medlem av SB. Dette gjaldt jo nær sagt alle som kom med i SB under den kalde krigen. I Forsvaret må alle ansatte i tillegg – nå som før – undertegne en egen taushetserklæring. Det omfattet også ansatte i SB-staben.



[image: Image]
Utdrag fra møtereferat fra 27. oktober 1952 stemplet STRENGT HEMMELIG. Avgradert 19. august 1998. Kilde Ståle Hansen.



Mye tyder på – basert på tilgjengelige kilder – at SB-staben opererte uten en formalisert ramme for hvordan informasjon, saker og materiell skulle håndteres på regionalt og lokalt nivå, selv om behovet for hemmelighold og beskyttelse av ulike grunner var høyere i SB enn i Forsvaret ellers. Av praktiske grunner fikk SB-agentene ikke tildelt Forsvarets sikkerhetsdirektiv, noe som blir utdypet i et senere kapittel.47 Ingen agenter ble bedt om å underskrive på en taushetserklæring.48 Hvis dette virkelig er tilfelle, ville det i realiteten også vært vanskelig å dømme SB-agenter for brudd på regelverket. Det fantes neppe klare opplegg for SBs virksomhet – inkludert sikkersopplegg – da organisasjonen ble etablert rett etter krigen. Arbeidsform, organisering og prosedyrer ble til underveis og var preget av en pragmatisk holdning.



[image: Image]
Regler for personlig adferd som alle SB-agenter skulle følge. Foto: Høilands arkiv.



Det ser ikke ut til at SB-ledelsen stilte noen entydige sikkerhetskrav til SB-agentene, men tok det for gitt at medlemmene visste at de deltok i en ytterst hemmelig avdeling. Medlemmer som hadde erfaring med motstandsarbeid under krigen, og det gjaldt de fleste i pionertiden, visste nok at de måtte holde pottetett om virksomheten i SB. Sikkerheten i SB ble utvilsomt holdt oppe gjennom dedikerte involverte, som alle forstod behovene for egenbeskyttelse. Hemmeligheten om SB ble også bevart ved at det kanskje ikke var flere enn en håndfull norske politikere og embedsmenn som visste at Norge hadde en okkupasjonsberedskap. Heller ikke i Forsvaret var det mange som kjente til denne hemmelige avdelingen. Pensjonert generalløytnant Dagfinn Danielsen sa det slik:

Stay Behind var en ytterst hemmelig organisasjon, tuftet på Milorgs tankegods. Hvor hemmelig den var, kan kanskje illustreres med at jeg, som øverstkommanderende i Nord-Norge, ikke var informert om dens eksistens.49

SB-agentene ble altså ikke «sikkerhetsklarert» i formalisert forstand, men valgt ut fordi de var å anse som egnede og pålitelige og ikke «stakk seg ut» på en i SB-sammenheng uheldig måte. Fram til 1965 var Sikkerhetstjenesten som skulle føre tilsyn med sikkerheten i SB, en del av E-tjenesten der Vilhelm Evang var sjef. Han var kjent for å ha en pragmatisk og realistisk tilnærming til måten SB ble drevet på.

